ประกันส้มหล่นน้ำท่วมดันเบี้ย
คปภ.คาดปี 2555 ธุรกิจประกันทั้งระบบทำยอดขายถึง 5.34 แสนล้านบาท ผลเบี้ยประกันภัยพิบัติไหลเข้า
12 มี.ค. 2555

คปภ.คาดปี 2555 ธุรกิจประกันทั้งระบบทำยอดขายถึง 5.34 แสนล้านบาท ผลเบี้ยประกันภัยพิบัติไหลเข้า
นายอำนาจ วงศ์พินิจวโรดม ผู้ช่วยเลขาธิการสายพัฒนาและวิเคราะห์ระบบการตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ. คาดว่าปี 2555 ธุรกิจประกันทั้งระบบจะมียอดขายรวม 5.34 แสนล้านบาท เพิ่มขึ้น 13.95% จะทำให้เบี้ยประกันต่อผลิตภัณฑ์มวลรวมในประเทศ หรือจีดีพี ขึ้นมาอยู่ที่ 4.65% จากปี 2554 ที่มีอัตราเบี้ยอยู่ที่ 4.43% ต่อจีดีพี
ทั้งนี้ แยกเป็นธุรกิจประกันชีวิต คาดว่าจะมีเบี้ยรับรวม 3.77 แสนล้านบาท เพิ่มขึ้น 14.78% จากปีที่ผ่านมา โดยยอดขายจะเพิ่มขึ้นตั้งแต่ไตรมาส 2 ของปี และจะมีเข้ามามากในช่วงไตรมาสสุดท้ายของปี ซึ่งเป็นไปตามวงจรของธุรกิจนี้ที่จะมีการเร่งทำยอดขายเพื่อทำผลงานในช่วงปลายปี
“60% ของเบี้ยรับรวมจะมาจากการขายผ่านตัวแทน แต่ยอดขายผ่านธนาคารจะเป็นช่องทางที่เติบโตเร็วมาก” นายอำนาจ กล่าว
สำหรับธุรกิจประกันวินาศภัย คาดว่า จะมีเบี้ยรับรวม 1.56 แสนล้านบาท เพิ่มขึ้น 12.01% เป็นการเติบโตบนตัวเลข 2 หลักติดต่อกันเป็นปีที่ 3 ซึ่งเป็นผลมาจากประชาชนเกิดความตระหนักถึงภัยที่จะเกิดขึ้นจากและ ต้องการสร้างหลักประกันทรัพย์สิน เช่น เหตุการณ์น้ำท่วม ในปีที่ผ่านมา ทำให้ประชาชนต้องการซื้อประกันภัยน้ำท่วมมากขึ้น
“เราคาดว่าจะสามารถขายประกันภัยพิบัติได้ประมาณ 1.5-2 หมื่นล้านบาท ซึ่งเป็นหนึ่งในเหตุผลที่ทำให้เบี้ยประกันวินาศภัยเติบโตมากในปีนี้รวมถึงการประกันสุขภาพและประกันอุบัติเหตุส่วนบุคคลจะยังเป็นที่นิยมซื้อของประชาชนต่อเนื่องจากปีทีผ่านมา” นายอำนาจกล่าว